ДО 
ОБЩИНСКИ СЪВЕТ
БУРГАС


ДОКЛАДНА ЗАПИСКА

От ДИМИТЪР НИКОЛОВ, КМЕТ НА ОБЩИНА БУРГАС

Относно: Предоставяне на парична награда на Сдружение Баскетболен клуб “Черноморец“ за постигнато спортно постижение – носител на Купа България за 2024 г. 

                    
                   УВАЖАЕМИ ОБЩИНСКИ СЪВЕТНИЦИ,

                   

                   Баскетболен клуб „Черноморец“ Бургас  постигна исторически успех, след като спечели по безапелационен начин Купата на България при мъжете. На 17 март 2024 г. в многофункционална зала „Арена Бургас“ бургаският клуб победи „Спартак“ Плевен, спечелвайки така желаната купа с резултат 86:62. Финалният двубой предизвика голям зрителски и медиен интерес. С много желание и майсторски отигравания, бургаският отбор заслужено прибави трета купа на България и първа такава от 49 години насам. Момчетата на треньора В. Евтимов показаха висок спортен дух и характер за победа. Сред публиката имаше много деца и ентусиазирани  млади хора, което е атестат за повишаващата се популярност на баскетболната игра в Бургас. Това неимоверно ще засили допълнително интереса на подрастващите към спортни активности – основен акцент в политиките на Общината, свързани с мерките за преодоляването на сериозните демографски предизвикателства, пред които сме изправени, като част от демографската криза на национално ниво.
                   Спечелването на Купата на България при мъжете е заслужен успех за положения труд от спортисти, треньори и ръководството на клуба. 
                   Имайки предвид големият принос в развитието на спорта на бургаския Баскетболен клуб „Черноморец“ и във връзка с чл. 6 от Закона за физическото възпитание и спорта, предлагам Община Бургас да предостави парична награда в размер на 20 000 лв. на клуба за престижното спортно постижение. Предвид осигуряване на необходимия финансов ресурс в обществен интерес, моля на основание чл. 60, ал. 1 от Административно процесуалния кодекс, да се допусне предварително изпълнение на решението.
                  С оглед изложеното и на основаниe чл. 21, ал. 1, т. 8 и ал. 2 от Закона за местното самоуправление и местната администрация, предлагам Общински съвет - Бургас да вземе следното:




РЕШЕНИЕ:

1. Предоставя парична награда в размер на 20 000 (двадесет хиляди) лева на Сдружение Баскетболен  клуб „Черноморец“ за спортното му постижение – носител на Купата на България за 2024 г. 

2. На основание чл. 60, ал. 1 от Административнопроцесуалния кодекс, допуска предварително изпълнение на решението, с оглед своевременно осигуряване на необходимия финансов ресурс.
 
 



С уважение,

 ДИМИТЪР НИКОЛОВ 
 КМЕТ НА ОБЩИНА БУРГАС

